b'\n_START_ARTICLE_\nNevis\n_START_SECTION_\nGeografija\n_START_PARAGRAPH_\nSalos plotas\xc2\xa0\xe2\x80\x93 93\xc2\xa0km\xc2\xb2. Pavir\xc5\xa1ius kalnuotas, auk\xc5\xa1\xc4\x8diausias ta\xc5\xa1kas yra u\xc5\xbegesusi Nevio vir\xc5\xa1ukaln\xc4\x97 (985 m). Veikia fumarol\xc4\x97s, kar\xc5\xa1tosios versm\xc4\x97s. I\xc5\xa1 \xc5\xa1iaur\xc4\x97s ir ryt\xc5\xb3 Nev\xc4\xaf supa koraliniai rifai. Pavir\xc5\xa1i\xc5\xb3 dengia kr\xc5\xabmynai, antriniai mi\xc5\xa1kai, kalnuose i\xc5\xa1likusios d\xc5\xbeiungl\xc4\x97s. Yra trump\xc5\xb3 vandening\xc5\xb3 upok\xc5\xa1ni\xc5\xb3.\n_START_SECTION_\nGyventojai\n_START_PARAGRAPH_\n2006\xc2\xa0m. Nevyje gyveno 12 106 \xc5\xbemon\xc4\x97s. Pagrindin\xc4\x97 gyvenviet\xc4\x97\xc2\xa0\xe2\x80\x93 \xc4\x8carlstaunas (salos vakaruose). Ver\xc4\x8diamasi daugiausia turizmu, lengvatinio apmokestinimo (offshore) ekonomika. Sala turi pla\xc4\x8di\xc4\x85 autonomij\xc4\x85 nuo Sent Kitso\xc2\xa0\xe2\x80\x93 turi savo ministr\xc4\x85 pirminink\xc4\x85, vyriausyb\xc4\x99, mokes\xc4\x8di\xc5\xb3. Yra Vance W. Amory tarptautinis oro uostas.\n_START_SECTION_\nIstorija\n_START_PARAGRAPH_\nSala nuo seno buvo gyvenama karib\xc5\xb3 ir vadinta Oualie. 1498\xc2\xa0m. j\xc4\x85 pasiek\xc4\x97 Kristupas Kolumbas ir pavadino San Martin, bet v\xc4\x97liau d\xc4\x97l kartografini\xc5\xb3 netikslum\xc5\xb3 \xc5\xa1is pavadinimas teko Sen Marteno salai. V\xc4\x97liau ispanai sal\xc4\x85 vadino Nuestra Se\xc3\xb1ora de las Nieves, nuo ko kilo ir dabartinis pavadinimas Nevis. Saloje neretai apsistodavo brit\xc5\xb3 laivai, 1620\xc2\xa0m. Anglija paskelb\xc4\x97 Nev\xc4\xaf savo valda, o pirma brit\xc5\xb3 kolonija \xc4\xafkurta 1628\xc2\xa0m. Po 1670\xc2\xa0m. Madrido sutarties ispanai pripa\xc5\xbeino brit\xc5\xb3 pretenzijas \xc4\xaf sal\xc4\x85, \xc4\x8dia \xc4\xafsik\xc5\xabr\xc4\x97 j\xc5\xabrinis teismas. Nevis tapo svarbiu verg\xc5\xb3 prekybos bei cukraus gamybos pramon\xc4\x97s centru. XVIII a. Nevyje buvo pagaminama 20\xc2\xa0% visos Brit\xc5\xb3 imperijos cukraus produkcijos. XVII\xe2\x80\x93XVIII a. vyko nuolatiniai karai tarp brit\xc5\xb3 Nevyje ir pranc\xc5\xabz\xc5\xb3 Sent Kitse. Kolonistus taip pat puldin\xc4\x97jo vietiniai karibai ir su jais sumi\xc5\xa1\xc4\x99 pab\xc4\x97g\xc4\x99 vergai (mar\xc5\xabnai)._NEWLINE_1882\xc2\xa0m. Nevis, Angilija ir Sent Kitsas sudar\xc4\x97 bendr\xc4\x85 brit\xc5\xb3 kolonij\xc4\x85, 1967\xc2\xa0m. jos sudar\xc4\x97 asocijuot\xc4\x85 valstyb\xc4\x99, o 1971\xc2\xa0m. Angilija atsiskyr\xc4\x97. 1983\xc2\xa0m. Sent Kitsas ir Nevis tapo nepriklausoma valstybe. 1998\xc2\xa0m. referendume dauguma Nevio gyventoj\xc5\xb3 balsavo u\xc5\xbe nepriklausomyb\xc4\x99 nuo Sent Kitso, ta\xc4\x8diau reikiamo 2/3 balsavusi\xc5\xb3j\xc5\xb3 palaikymo nesulaukta.'